
Prolog

Noelle Parker trakk inn lukten av jul og kjente følelsen spre seg i hele kroppen. Duften av peppermynte og sjokolade blandet med granbar fylte luften. Gaten var full av vinterkledde mennesker på julehandel, iført luer og vinterkåper som et panser mot kulden. Folk gikk tett sammen og snakket ivrig, samlet seg i grupper ved butikkhjørnene og pekte på vindusutstillinger fulle av glitrende gaver og juletrær. Enkelte hastet forbi, men med smilende ansikter til tross for de mange posene de måtte manøvrere gjennom folkemengden. Hvite skyer hadde samlet seg til et teppe på himmelen med et løfte om snø. Lenger nede i gaten kunne hun høre et kor synge «We Wish You a Merry Christmas».

Noelle trakk kåpen tettere rundt seg. Selv om hun var inntullet i et skjerf, hadde kulden krøpet inn under kragen og fått henne til å hutre. Hun kjente seg som en istapp etter all vindusshoppingen med sin beste venn, Jo Phillips. Mens de trasket forbi markedsbodene som fløt over av julenips, kunne hun ikke unngå å legge merke til gleden i folks ansikter og den avslappede skravlingen deres. Selv om hun gjorde sitt beste for å hengi seg til julestemningen, merket hun hvor anspent ryggen og nakken var. Hun hadde ennå ikke fortalt Jo hvorfor hun hadde villet at de skulle møtes i dag, men visste at hun ikke kunne utsette det for evig heller. Og til tross for at hun hatet å innrømme et nytt tilbakeslag overfor Jo, som tilsynelatende alltid hadde perfekt kontroll på tilværelsen, visste hun at ingen andre kunne få henne til å føle seg bedre enn henne. Alt kom til å endre seg for henne dette året, og Noelle håpet at litt julemagi ville få ting til å bli bra igjen …

Noelle banet seg vei tvers over brosteinsplassen og kjente den varme luften fra kafeen slå mot henne med det samme hun åpnet døren.

«Tar du med en latte til meg? Uten sukker,» spurte Jo. Det brune håret hennes svingte i skinnende bølger over den innsvingte ullkåpen idet hun snudde seg for å få et overblikk over kafeen. Døren lukket seg bak dem og dempet lyden av julemusikken utenfor. «Jeg finner et bord til oss,» sa hun, rakte Noelle en tidollarseddel og forsvant bak en gruppe damer som vekslet mellom å snakke og bryte ut i høy latter rundt et bord fullt av småkaker og med en stabel julehefter i midten. Vanligvis likte Noelle høytidsstemte forsamlinger, men dette året var annerledes. Det sto en vrimmel av mennesker foran den lille disken, alle med handleposer i grønne eller røde nyanser. Selvfølgeligheten deres opprørte henne, den minnet henne på hennes egne omstendigheter. Da Jo nevnte at hun hadde lyst til å bruke dagen til å handle julegaver, skjønte Noelle at det ville være en perfekt mulighet til å snakke med venninnen og få klarnet hodet. Jordnære Jo og hennes gode råd var mer enn verdt noe annet.

Hun viklet av seg det lange, grovstrikkede skjerfet som kollegaene hennes hadde gitt henne til jul, før de alle hadde vært nødt til å gå hver sin vei. Et stort firma i New York hadde kjøpt opp bedriften de jobbet i. Nesten alle hadde fått sparken for å erstattes med firmaets egne ansatte. Nok en gang hadde altså Noelle havnet i en usikker livssituasjon. Hun hadde aldri trodd året skulle ende slik.

Heldigvis var hun snart ved kassen. Den ubehagelige grublingen som hadde fått henne til å ringe venninnen i utgangspunktet, krøp frem igjen så snart hun hadde et øyeblikk alene. Hun hastet bort til bakverkene for å få tankene over på noe annet. Noen masseproduserte småkaker med glasur var tilfeldig plassert på et stusslig stativ. Spredt rundt dem lå et utvalg kjedelige cupcakes; noen med hvit vaniljetopping og et grelt plastjuletre trykket ned i midten, andre med sjokolade med matchende strøssel. Utvalget var ikke i nærheten av det de kunne tilby på Søte Drømmer, bakeriet familien hennes hadde drevet i en årrekke.

Søte Drømmer Bakeri lå i et lite, historisk stenhus innerst i en gårdsplass som hver sommer var så full av smørblomster at det skapte en gyllen ramme mellom gaten og den brosteinsbelagte inngangen til huset. Huset var selve definisjonen på sjarm; bygget på syttenhundretallet, med en beskjeden dør med vindu og originale, litt ujevne dobbeltglass i utstillingsvinduene. For mange år siden hadde Besta laget en koselig sittegruppe rundt den lune peisen, med en komfortabel sofa og noen myke stoler hvor folk kunne sitte og varme seg mens de nøt en kopp kaffe og et eksklusivt bakverk. Bakeriet hadde en helt spesiell plass i Noelles hjerte.

Det var bare én kunde foran henne nå. Blikket hennes gled over utvalget av kaffe. Hun gravde i vesken etter et par sedler, mens hun fortsatt knuget Jos ti dollar i hånda, og prøvde å la være å tenke på at hun egentlig ikke hadde råd til å bruke penger på dyr kaffe. Men det kom til å gå bra, tenkte hun, for hun hadde en plan. Og Besta hadde en gang sagt at drømmer kunne gå i oppfyllelse så lenge man hadde en plan. Hver gang noen var i en krisesituasjon, hadde Besta tenkt ut en plan for å komme dem til unnsetning. Noelle hadde arvet den evnen.

Hun bestilte og rakte baristaen noen sedler før hun gikk til bordet og la vekslepengene og kvitteringen foran Jo. En mynt trillet og veltet med et klirr ved venninnens telefon. Jo ignorerte den, men det hadde dukket opp en bekymret fure i pannen hennes etter at venninnen hadde unnlatt å åpne seg under julegavehandelen. Noelle ventet på det rette øyeblikket, men en del av henne ville bare utsette det litt til og i stedet bare synke ned i stolen og nyte kaffen.

«Noelle?» ropte baristaen og holdt frem to pappkrus med rødt plastlokk, dekorert med små dansende juletrær og varmebeskyttende papp rundt.

Jo reiste seg. «Jeg kan hente dem,» sa hun og forlot stolen med kåpen hengende over stolryggen.

Først da Noelle kikket rundt seg på de grelle lysene i vinduet, det stusslige juletreet i hjørnet av lokalet og kristtornene av plast som var plassert på hvert bord, sank hele den begredelige situasjonen endelig innover henne. Hun kom på en annen ting Besta hadde pleid å si: «Opp med hodet, kjære deg! Julen gjør alltid triste ting mindre triste!» Så hadde hun blunket lurt, plukket en gelétopp fra glasskrukken på disken og kastet den over til henne.

Noelle trakk av seg kåpen og snudde seg for å legge den over stolryggen. Hun smilte unnskyldende til personen ved bordet ved siden av da hun dultet borti henne. Hva hadde hun egentlig tenkt da hun bestemte seg for å møte Jo på en fredag midt i travleste førjulstida? Vanligvis pleide hun å jobbe på fredager, men nå hadde hun jo ingen jobb å gå til lenger. Venninnen hadde heldigvis umiddelbart gått med på å møtes. Hun merket antakelig at noe var i veien – det gjorde hun bestandig. De hadde kjent hverandre i en årrekke. Første gang de møttes, var da den åtte år gamle Noelle og foreldrene hennes flyttet inn i det nye huset. Moren til Jo hadde dukket opp på trappa sammen med datteren, og gitt dem nybakte brød som innflyttingsgave. Samme dag hadde de to jentene kravlet inn under Noelles seng og fortalt hverandre hemmeligheter, som om de allerede hadde vært venner i årevis. Jo fortalte henne om treet i bakgården som, ifølge venninnen Phoebe Nichols, var et ønsketre som fikk alt det hun ønsket seg, til å gå i oppfyllelse. Noelle hadde møtt Phoebe allerede neste dag, og fra den dagen av hadde de tre vært uatskillelige. De tok følge til skolen hver dag, overnattet hos hverandre og var der for hverandre hele veien inn i voksen alder. Når hun trengte å muntres opp, ringte Noelle til Phoebe, men når hun trengte en ærlig tilbakemelding, ringte hun Jo – eller Joanne, som hun egentlig het.

Da Jo kom tilbake til bordet, satte hun koppene fra seg og dumpet dramatisk ned på stolen.

«Hvordan er det med Lucas?» spurte hun og skjøv vesken sin inn under stolen med foten så den ikke skulle ligge i veien for noen.

«Veldig bra,» sa Noelle og måtte smile ved tanken på sønnen.

«Så godt å høre,» svarte Jo. Hun skjøv en hårlokk bak øret, men det så fortsatt ut som om hun hadde brukt timevis på å ordne håret. Men så hadde hun også penger til de dyreste hårproduktene, og det siste frisørbesøket hadde sikkert kostet en formue. Så forskjellige livet deres hadde blitt …

Både Jo og Noelle hadde søkt på University of Virginia og kommet inn, men da Noelle fant ut at hun var gravid, innså hun at hun ikke kom til å få råd til både å studere og forsørge barnet sitt. Hun hadde ikke vært lenge sammen med kjæresten sin, Rich, da hun oppdaget at hun var på vei. Hun hadde møtt ham på en bar en helg og blitt forført av humoren, smilet, høfligheten og oppmerksomheten hans.

Mot slutten av kvelden hadde hun gitt ham nummeret sitt, og det tok ikke lang tid før han han ringte og ba henne på en date – som ble til to dater og tre dater, og før de visste ordet av det, hadde det liksom blitt de to. Hun hadde vært forelsket til oppover ørene, men forholdet hadde ikke rukket å bli sterkt nok til å tåle den følelsesmessige belastningen det var å bli foreldre så raskt. Men hun hadde ikke skjønt hvor skremt han var blitt av tanken på farsrollen, og hadde ikke vært forberedt da forholdet tok slutt og han ikke ville ha noe med barnet sitt å gjøre. Noelle hadde vært helt knust. Ikke på grunn av at forholdet var over, men på grunn av at ungen hennes ikke kom til å ha noen far rundt seg. Rich flyttet, og hun lot ham dra uten protester. Hun visste at hun kunne ha krevd barnebidrag av ham, men hun ønsket ikke å ha noen i sønnens liv som ikke elsket ham. Foreldrene hennes, Gus og Nora, hadde hjulpet henne med å ta seg av Lucas, og hun hadde klart å få endene til å møtes ved å takke ja til diverse midlertidige ansettelser.

I mellomtiden hadde Jo studert jus. Nå arbeidet hun i et advokatfirma i Richmond og var gift med en lege. Men til tross for all suksessen var hun fortsatt en nær venn som alltid stilte opp for Noelle når hun hadde problemer.

«Ok. Du har vært stille hele formiddagen. Kom igjen og si hva det er,» kommanderte Jo og sendte Noelle et bestemt blikk over kanten på den rykende varme koppen sin.

«De sa oss bare opp,» sa Noelle lavt. Hun klarte fremdeles ikke å forstå det, selv om hun hørte seg selv si det. Hun hadde fortalt Jo om overtakelsen så snart hun hadde fått vite om den, men hun hadde ikke villet bekymre venninnen unødig før konsekvensene var et faktum. «Alle lederne fikk selvfølgelig fallskjermer, men siden jeg kun jobbet på timesbasis, får jeg bare lønn ut denne måneden.» Noelle hadde jobbet seg opp ved eiendomsfirmaet hun hadde vært ansatt i de siste tre årene. Hun hadde etter hvert fått sine egne klienter og ledet en liten gruppe ansatte. Mumlingen om mulige nedskjæringer hadde nådd henne, men hun hadde ikke tatt det seriøst. Hun hadde rett og slett ikke trodd at de ville gå til et slikt steg like før jul.

«Hjerterått,» sa Jo og ristet på hodet. «Du vet at hvis du trenger noe …» begynte hun, men Noelle stanset henne med et megetsigende blikk. Det var det samme blikket hun hadde gitt henne da Jo hadde tilbudt seg å hjelpe med regningen fra sykehuset etter at Lucas ble født. Selv om det var snilt av vennene å tilby sin hjelp, var det helt uaktuelt å ta imot almisser.

«Hva er ditt neste steg, da?»

Det virket med ett så tåpelig, men Noelle hadde alltid sett for seg at hun skulle ta over Søte Drømmer den dagen hennes kjære farfar ikke lenger klarte å drive bakeriet selv. Etter at Besta hadde gått bort, hadde han konsentrert seg enda mer om bakeriet, og Noelle lurte ofte på om det var en måte å prøve å unngå sorgen på. Moren og faren hjalp ham, for han hadde fortsatt ikke råd til å pensjonere seg, til tross for at han var over sytti.

«Jeg har flyttet inn hos foreldrene mine.» Bare det å si det høyt gjorde at hun ville synke gjennom gulvet og forsvinne. Alle hun kjente, hadde oppnådd perfekte liv med egne leiligheter eller hus, ekteskap og barn. Og på to dager hadde Noelle måttet pakke ned alt hun og Lucas eide, leie ut leiligheten sin og flytte hjem til foreldrene. Tanken på at hun ikke kunne tilby Lucas et stabilt hjem, gjorde mer vondt enn noe annet. Hun hadde alltid fortalt ham at «dette er bare et lite stopp på veien dit vi egentlig hører hjemme», men hver gang hun sa det, ble hun enda mer redd for at hun aldri ville klare å holde løftet.

«Et lite tilbakeslag,» trøstet Jo. Jo fikk henne alltid til å føle seg bedre. Av de tre venninnene var Jo den mest jordnære. Phoebe var drømmeren, og Noelle var den som alltid hadde planer.

Jo viftet med en serviett, og Noelle oppdaget at lokket til pappkruset ikke hadde vært festet skikkelig, slik at noe av kaffen hadde sildret ned på genseren hennes. De skulle ha servert den i krus, slik som Besta gjorde, tenkte hun sint, men stoppet seg selv. Det var ikke kafeens feil at hun var i et elendig humør. Med et snev av irritasjon prøvde hun å fjerne flekken.

«Fortell meg om planen din. Du har alltid en.»

Noelle la skjerfet over skuldrene igjen for å skjule kaffeflekken. «Jeg spurte pappa om jeg kunne få jobbe i bakeriet, om de trengte noe ekstra i julen. Han sa at han ville snakke med meg om det. Jeg skal treffe både ham og Besten nå etterpå. Men i mellomtiden har Heidi funnet en ny fulltidsjobb til meg – i det minste frem til vi finner ut av ting på bakeriet.»

Jo løftet overrasket øyenbrynene og foldet begge hendene rundt pappkruset. Noelle la merke til manikyren hennes og den lekre David Yurman-ringen. «Heidi er virkelig en reddende engel,» sa venninnen med et oppmuntrende smil. «Du har verdens beste søster!»

Heidi var fem år eldre enn Noelle og hadde alltid vært en fantastisk søster. Hun var bestandig inkluderende overfor Noelle og vennene hennes; hadde sminket dem, ordnet håret deres og gjort alle slags koselige ting som en storesøster kunne gjøre for en lillesøster. Hun passet på dem og var den Noelle alltid hadde sett opp til. Heidi hadde vært den første som fikk vite om graviditeten og om avgjørelsen om å droppe universitetet. Søsteren var gammel nok til å være klok, men ung nok til ikke å fordømme. Så da Noelle hadde mistet jobben, var det Heidi hun hadde tatt kontakt med først.

«Hva slags jobb er det, da?»

«Jo, nå skal du høre. Heidi jobber jo på det eldresenteret, og hun fikk øye på en annonse på oppslagstavla i pauserommet. Det var noen som søkte etter en pleier for en eldre mann. Det ble altså hengt opp en notis, men det ble understreket at det var viktig med diskresjon ettersom klienten visstnok skal være veldig lukrativ. Jeg ringte med en gang, og jeg har følelsen av at telefonintervjuet gikk ganske bra.»

«Men hva går jobben ut på?»

«Damen jeg snakket med, het Melinda Burnett. Hun er visst administrativ leder for huset og de ansatte. Har du hørt om henne? Hun er herfra, tror jeg.» Det var ikke dette Noelle hadde ønsket å bruke livet sitt på, men Heidi hadde sagt at de betalte godt, og hun hadde strengt tatt ikke råd til å være kresen.

Jo løftet skeptisk på øyenbrynet og ristet på hodet.

«Jeg har ikke heller hørt noe om dem. Da hun ringte tilbake for å fortelle at jeg hadde fått jobben, spurte jeg om å få flere detaljer, og hun lovte å sende dem på e-post. Det eneste jeg vet, er at den eldre mannens fornavn er William. Men for å være helt ærlig spiller det ingen rolle. Jeg trenger jobben. Jeg vil så gjerne at Lucas skal få en fin jul, og at vi kan flytte ut fra mamma og pappas hus så snart som mulig.»

Noelle forsøkte å skjule for venninnen hvor ille det egentlig sto til økonomisk, men faktum var at hun var blakk. Hun hadde skrapt sammen restene av lønnen for å betale siste husleie, og det lille som var til overs, ville hun bruke på noen julegaver til Lucas. Alt hun hadde, var en sparekonto med en liten sum penger som hun hadde øremerket kun til nødstilfeller.

«Det blir godt for deg å komme hjem, da,» sa Jo og forsøkte å fokusere på det positive. «Du kommer til å bo enda nærmere Phoebe.» Hun lo. Phoebe var en fest å være i nærheten av.

«Det kommer til å bli så deilig å se henne,» sa Noelle, og før hun visste ordet av det, lo hun selv også.

Etter at lunsjen var over og hun og Jo hadde tatt avskjed, kjente hun seg litt bedre til mote. Jo hadde hjulpet henne med å fokusere på det som virkelig betydde noe, akkurat som hun pleide. Hun var fortsatt i stand til å forsørge seg selv og Lucas, og det var det viktigste.

Noelle dro først til foreldrenes hus for å sette fra seg handleposene. Huset var underlig tomt, så hun dro rett videre til bakeriet for å møte faren og Besten der.

Det var fortsatt forferdelig uvant at Besta ikke sto bak disken da hun åpnet den rustikke døren til Søte Drømmer. Selv om det nå var et år siden bestemoren gikk bort, forventet Noelle likevel å se det hvite, oppsatte håret, det bemerkelsesverdig ungdommelige ansiktet, og øynene som glitret som safirer over et smil av ren og skjær lykke.

Oppmerksomheten hennes ble trukket mot det som hadde vært barndommens favorittsted, nemlig bokhyllene Besten hadde snekret. Han hadde dekket en hel vegg med hyller av mahogni da Noelle var ni, og hun kunne fremdeles huske sangen på radioen som hadde fått Besta til å svinge seg rundt kanten på kassen, med det lykkelige smilet sitt om munnen. Hun hadde tatt Bestens verktøy ut av hendene hans og fått ham til å danse med seg. Og Besten hadde svingt henne rundt til musikken, som om de fortsatt var unge. Besta hadde ledd sin trillende latter helt til Besten stilnet henne med et kyss. Det var første gangen Noelle hadde vært gammel nok til å virkelig forstå ømheten mellom dem. De var helt perfekte for hverandre.

Bokhyllene var fulle av bøker fra gulv til tak, og bakeriets gjester kunne låne dem, om de ønsket det. Det hadde vært en uskreven regel om at hvis man hadde en bok å gi bort, kunne man bytte den med en annen, men de litterære donasjonene hadde i årenes løp vært så sjenerøse at det nå var bøker klemt inn i hver eneste ledige glipe – flere av dem var til og med stablet oppå andre. Enkelte av stamgjestene pleide å legge igjen bokmerker med navnene sine i bøkene, slik at de skulle huske hvor de hadde stanset, og fortsette der neste gang de kom innom. Noelle kunne ikke huske en eneste gang bokhjørnet i bakeriet hadde vært tomt. Det satt alltid noen i de myke stolene.

Nå fikk synet av familien henne til å våkne fra minnene. De hadde samlet seg i det lille spiseområdet ved de samme bokhyllene, og alle hadde blikket vendt mot henne.

«Jeg kom så fort jeg kunne, men det var mye trafikk,» unnskyldte hun seg andpusten. Hun hadde bokstavelig talt løpt opp gaten, med et hjerte som banket av flere grunner enn bare den fysiske anstrengelsen. Da hun ringte faren for å fortelle at hun var på vei, hadde han først vært underlig stille, før han sa: «Vi må snakke sammen, Noelle.» Det var andre gangen han sa det. Tonefallet hans hadde vært umulig å tolke, men han hadde nektet å si noe mer om hva det gjaldt, før de møttes ansikt til ansikt. Hun ante ikke hva han skulle fortelle som var så alvorlig at hele familien måtte være til stede. Var det gode nyheter? Ville hun endelig få muligheten til å drive Bestas bakeri og få begynne kapittelet hun hadde ventet så lenge på?

Noelles hjerte sank da hun merket den tunge stillheten som lå over rommet. Det var ingen spent og bevrende stillhet; ikke den lekne stillheten som liksom spretter rundt like før positive overraskelser. Det var en mørk stillhet, som om en skummel energi hadde omsluttet dem som svart tåke og lå og ventet på å ramme dem med noe fatalt.

Hun søkte Heidis blikk for å forsøke å finne en eller annen indikasjon på hva som var i ferd med å skje, men det fantes ikke så mye som et hint i dem. Moren hennes var også taus, hun knuget en bunke papirlommetørklær i hendene og kikket tankefullt bort på Noelles far. Besten stirret ned på skoene sine mens han pirket nervøst i neglebåndet på den ene fingeren sin. Han så opp idet hun passerte ham, men unngikk blikket hennes. Langsomt lot Noelle seg synke ned i en stol som var blitt flyttet fra et av kafébordene for å gjøre plass til alle i en sirkel. Hjertet banket vilt i brystet, men hun lot være å ta av seg kåpen i ren frykt for at hun ville måtte løpe ut i gaten for å trekke pusten etter å ha hørt det som foresto.

«Noelle, vi stenger bakeriet,» sa faren rett ut.

Hun kjente kroppen stivne og visste at hun var kritthvit i ansiktet. Det kjentes som om et godstog drønnet gjennom hodet hennes. Besta hadde jo lovet henne bakeriet! Avtalen var at Besten skulle drive det til han gikk av med pensjon, og så skulle det bli hennes. Heidi hadde vært glad for at de kunne beholde bakeriet i familien, men hadde ikke selv vært interessert i å ta det ansvaret. Foreldrene hennes hadde trukket seg tilbake og var klare for mer makelige dager etter et hektisk arbeidsliv. Men for Noelle hadde ikke det spilt noen rolle, for det å drive bakeriet lå i blodet hennes.

Hun hadde dagdrømt om hvordan hun skulle gjøre det, hele sitt liv. Selv som barn hadde hun hatt en liten notisbok full av ideer som hun hadde drasset med seg hver gang hun dro for å være sammen med Besta i bakeriet. Mens Besta knadde deig til bakverkene og hadde vært dekket av mel til langt oppover armene, hadde hun nikket eller kommet med kommentarer når Noelle leste ideene sine høyt. Etter som årene gikk, hadde Bestas oppmuntringer, råd og respons til Noelles tanker skapt et sterkt fokus hos henne, og alle hadde vært enige om at Noelle var rette person til å ta over Søte Drømmer. Hun og Besta var så like, det hadde de alltid vært, og det var vel også derfor de sto hverandre så nært. Noelle hadde vært klar til å ta over i årevis; hun hadde lært alt hun behøvde fra Besta, og hadde bare ventet på øyeblikket Besten ville være klar for å gi bakeriet videre.

Hun husket hvordan Besta hver november hadde åpnet den store jukeboksen i hjørnet for å skifte ut den vanlige musikken med stemningsfulle juleklassikere. Metallet skinte som sølv, og den perlemorshvite fargen sto i kontrast til det rubinrøde pipeverket. For en kvart dollar – hun brydde seg aldri om å øke prisen – kunne gjestene velge sine favorittjulesanger. De spilte dempet i bakgrunnen under lyden av skravling og småsladder. Den hadde sluttet å virke like etter at hun døde, og så vidt Noelle kunne huske, hadde den aldri blitt reparert. Ingen i familien maktet å ta julesangene ut eller få sendt den til reparasjon. Nå ville den bli pakket ned og bli stående og samle støv et eller annet sted.

Bare tanken på det fikk det til å vrenge seg i magen på Noelle. Hun hadde aldri tillatt seg å ta tanken ordentlig innover seg, men også hun hadde det som Besten; å legge ned bakeriet ville være som å miste det siste av Besta, og det visste hun rett og slett ikke om hun ville klare. Alle minnene om den fantastiske tiden de hadde tilbrakt her, ville forsvinne bit for bit og knuse hjertet hennes. Noelles livslange drøm om å arve bakeriet og drive det selv var i ferd med å smuldre bort. Men enda verre var det at faren hennes hadde planlagt å holde bakeriet åpent for å kunne finansiere Bestens pensjon. Uten pengene fra bakeriet hadde hun ingen anelse om hva de skulle gjøre. Noelle tok seg i å søke desperat med blikket over hele bakeriet. Hun forsto ikke engang selv hvorfor. Øynene landet på den tomme stolen ved peisen akkurat idet en stor klump tvang seg opp i halsen. Hvis hun lukket øynene, kunne hun fortsatt se for seg Besta holde to kaffekrus i de rynkete hendene sine, kremfargede krus med spetter av karamellbrunt, fylt helt opp til randen av den bittersøte og dampende kaffen. Med hodet på skakke og smilet som fikk alt til å føles lettere, rakte hun Noelle den ene koppen og foldet begge hendene rundt sin egen, klar for å lytte. Noelle hadde aldri tatt disse øyeblikkene for gitt, men det gikk mer og mer opp for henne hvor mye de hadde betydd, og hvor mye hun savnet dem nå da Besta var borte for alltid. Hun savnet henne så mye at på de verste dagene skulle det ikke mer til enn lukten av ferske bakervarer til før hun fikk tårer i øynene. Hadde bare Besta vært her nå! Noelle trengte henne mer enn noen gang. Hva skulle hun gjøre?

«Det går rett og slett ikke med overskudd lenger,» sa faren hennes idet hun snudde seg mot ham igjen. Blikket hennes var like tåkete som om hun stirret på ham under vann, slik hun hadde gjort i det lokale svømmebassenget da hun var liten. Men nå sved øynene av tårer i stedet for klorin. Hun blunket dem vekk og forsøkte å roe seg ned for å kunne fokusere og komme på en vei ut av situasjonen.

«Kanskje det er noe jeg kan gjøre,» sa hun mens tankene spant i alle retninger. «Det må da være en eller annen måte vi kan øke inntektene på. Bakeriet har alltid gått rundt. Kanskje vi bør revurdere leveringsavtalene og leieavtalen vår.»

Faren ristet på hodet. «Det spiller ingen rolle lenger. Grunnen til at det ikke går rundt, er ganske enkelt at leieprisen har økt voldsomt.»

«Men kan vi ikke …»

«Nei.» Han avbrøt henne før hun rakk å åpne munnen for å komme med flere ideer om hvordan bakeriet kunne reddes. «Den nye leien er ekstremt høy, altfor høy for en liten bedrift som vår. Tro meg, vi har snudd hver stein, og det er helt umulig å få dette til å fungere. Vi har allerede gitt eieren beskjed, og de har overført leiekontrakten til noen andre.» Besten møtte endelig blikket hennes. «Beklager, jenta mi. Vi holder åpent til like over jul, men da stenger vi døren for godt. Det er ikke noe mer å gjøre.»

De tomme og klangløse ordene til Besten spant rundt i hodet hennes, og hun klamret seg til stolen. Hva slags jul ville det bli nå som hun visste at bakeriet skulle stenge? Det ville rett og slett ikke bli jul i det hele tatt. Hun følte det som om gulvet ble trukket vekk under henne. Alt hun hadde jobbet for, var plutselig borte. Og hun hadde sviktet Besta. Bestemoren hadde alltid hatt full tillit til at hun ville sørge for å holde livsverket hennes levende. I oppstarten hadde hun satset alle sparepengene sine, til og med noen av bestefarens. Besta hadde fortalt Noelle at Besten hadde ertet henne og sagt at de startet uten noe annet enn en drøm og en bønn om at alt skulle gå bra. Men da hadde Besta korrigert ham og sagt «Nei, kjære. Vi starter med mer enn en bønn. Vi starter opp med en stor drøm og med søte oppskrifter.» Og dermed hadde de funnet navnet til bakeriet, Søte Drømmer. Det kjentes som om veggene var i ferd med å falle over Noelle, hun fikk ikke nok luft, det var som om hele brystet var helt stengt. Hun så rundt på familien, og de triste ansiktene fikk henne bare til å føle seg enda verre. Hun måtte komme seg ut derifra. Alt i bakeriet minte henne om bestemoren, men hun kunne ikke hjelpe henne denne gangen. Hun skjønte ikke hvordan hun skulle komme seg gjennom dette uten Besta.

Noelle løp ut av bakeriet og ut i den isende kulden uten å si noe. Svimmel stoppet hun i enden av gaten og lente armene på knærne, fortsatt ute av stand til å trekke pusten skikkelig. Ingen hadde forsøkt å stoppe henne, men det hadde hun heller ikke ventet. De visste alle sammen hvor mye bakeriet betydde for henne.

